SK Úradný vestník Európskej únie C 128/149

Stanovisko Európskeho hospodárskeho a sociálneho výboru „Európsky rok dobrovoľníckej práce (2011)“

[KOM(2009) 254 v konečnom znení – 2009/0072 (CNS)]

(doplňujúce stanovisko)

(2010/C 128/30)

Hlavná spravodajkyňa: Soscha ZU EULENBURG

Grémium Európskeho hospodárskeho a sociálneho výboru sa 29. septembra 2009 rozhodlo podľa článku 29 písm. a) vykonávacích predpisov vnútorného poriadku vypracovať doplňujúce stanovisko na tému

„Európsky rok dobrovoľníckej práce (2011)“

KOM(2009) 254 v konečnom znení – 2009/0072 (CNS).

Zároveň poverilo vypracovaním tohto stanoviska odbornú sekciu pre zamestnanosť, sociálne veci a občianstvo.

Vzhľadom na naliehavosť danej témy bola Soscha ZU EULENBURG rozhodnutím Európskeho hospodárskeho a sociálneho výboru na 457. plenárnom zasadnutí 4. – 5. novembra 2009 (schôdza z 5. novembra 2009) vymenovaná za hlavnú spravodajkyňu. Výbor prijal jednomyseľne nasledujúce stanovisko:

1. Závery

1.1. EHSV víta návrh vyhlásiť rok 2011 za Európsky rok dobrovoľníckej práce. Tento krok je ocenením úsilia občanov, ktorí sa v najrôznejších oblastiach dobrovoľne zasadzujú za spoločnosť a zlepšenie sociálnej súdržnosti v Európe.

1.2. EHSV sa domnieva, že navrhované ciele európskeho roka sú vhodne zvolené na to, aby boli pre občanov prínosom.

1.3. EHSV zdôrazňuje, že dobrovoľnícku činnosť neslobodno inštrumentalizovať.

1.4. Úzke prepojenie s inými európskymi rokmi – 2010: boj proti chudobe a 2012: aktívne starnutie a solidarita medzi generáciami – by sa malo využiť na dosiahnutie trvalých synergií.

1.5. EHSV navrhuje, aby bol stanovený politický program na podporu dobrovoľníckej činnosti a potrebnej infraštruktúry v členských krajinách EÚ.

1.6. EHSV považuje za potrebné vytvoriť vhodné rámcové podmienky, aby sa tak zabezpečila potrebná podpora a infraštruktúra pre dobrovoľnícku činnosť na miestnej, regionálnej, celoštátnej i európskej úrovni, a umožnilo zapojenie občanov.

1.7. EHSV zastáva názor, že by mala byť vytvorená trvalá štruktúra na európskej úrovni. K dosiahnutiu tohto cieľa by mohlo prispieť vytvorenie platformy zainteresovaných strán, ktorá by sa zaoberala dobrovoľníckou činnosťou.

1.8. EHSV je presvedčený, že je nevyhnutne potrebné zvýšiť objem vyčlenených finančných prostriedkov, aby sa podarilo dosiahnuť stanovené ciele a zohľadniť aj miestny rozmer.

1.9. Príslušní aktéri musia mať dostatok času na to, aby mohli tento európsky rok pripraviť a účinne zrealizovať. Rada a Európsky parlament by preto mali čo najskôr prijať potrebné obsahové a finančné rozhodnutia.

1.10. Hodnotiaca správa by sa mala pretransformovať na bielu knihu, aby sa zabezpečilo dosledovanie iniciatívy a mohli navrhnúť ďalšie kroky a opatrenia na európskej úrovni.

2. Ciele návrhu Komisie

2.1. Komisia predložila v júni 2009 Návrh rozhodnutia Rady o Európskom roku dobrovoľníckej práce (2011). Európsky rok má posilniť význam a zvýšiť prínos dobrovoľníckej činnosti pre európsku spoločnosť.

2.2. Komisia navrhuje pre Európsky rok dobrovoľníckej práce štyri ciele:

— vytvorenie priaznivých rámcových podmienok má pomôcť zakotviť dobrovoľníctvo ako nástroj na presadzovanie zapojenia občanov a činnosti ľudí pre ľudí,

— na uľahčenie dobrovoľníckej činnosti a zlepšenie prepojení, mobility a spolupráce má byť posilnené postavenie dobrovoľníckych organizácií a zvýšená kvalita práce,

— ocenenie a uznanie dobrovoľníckej činnosti má byť podporované prostredníctvom vhodných podnetov pre jednotlivcov, podniky a organizácie,

— široká verejnosť má byť informovaná o hodnote a dôležitosti dobrovoľnej činnosti.

2.3. Tieto ciele majú byť dosiahnuté prostredníctvom výmeny skúseností, šírenia výsledkov štúdií, konferencií a podujatí, ako aj informačných a osvetových kampaní. Na tieto opatrenia sú vyčlenené finančné prostriedky vo výške 6 miliónov EUR na rok 2011 a ďalšie 2 milióny EUR na prípravné opatrenia v roku 2010.

3. Všeobecné pripomienky

3.1. EHSV víta návrh Komisie, ktorým sa rok 2011 vyhlasuje za Európsky rok dobrovoľníckej práce. Komisia tým reaguje na žiadosť a podnet EHSV a iných organizácií občianskej spoločnosti, ako aj Európskeho parlamentu.

3.2. Osobitne treba uznať ochotu Komisie viesť intenzívny dialóg s organizáciami občianskej spoločnosti. Treba pracovať na tom, aby boli organizácie občianskej spoločnosti aj na celoštátnej úrovni súčasťou plánovaných koordinačných centier a zapojené do plánovania a realizácie aktivít, a aby boli vypracované národné a európske politické programy. Otvorená metóda koordinácie by v tomto prípade mohla byť vhodným príkladom.

3.3. Názov „European Year of Volunteering“ je vhodne zvolený, keďže zahŕňa celý rozsah tohto javu. Je aj dostatočne konkrétny, takže sa s ním Európania môžu stotožniť, no zároveň ponecháva dostatočný priestor aj na zohľadnenie všetkých odtienkov tejto činnosti. Preto názov veľmi dobre zodpovedá rozsiahlemu a rôznorodému charakteru dobrovoľníckej činnosti a rôznym oblastiam, v ktorých sa dobrovoľníci angažujú, a mal by byť ponechaný.

3.4. EHSV víta skutočnosť, že návrh vyzdvihuje význam dobrovoľníckej činnosti, ktorá je vyjadrením občianskej účasti, európskych hodnôt, solidarity a vývoja európskej spoločnosti. EHSV už vo viacerých svojich stanoviskách na význam dobrovoľníckej činnosti poukazoval.

3.5. Za žiadnych okolností by sa dobrovoľnícka činnosť nemala „inštrumentalizovať“. Dobrovoľníci nie sú politickým nástrojom, ale vyjadrením aktívneho občianstva a jeho súčasťou. Svojou činnosťou pomáhajú realizovať duchovné hodnoty, ako napríklad sociálne začlenenie, sociálnu súdržnosť, solidaritu a celoživotné vzdelávanie v oblastiach ako životné prostredie, šport, ľudské práva, či kultúra, aby sme vymenovali aspoň niektoré.

3.6. Nebezpečenstvo inštrumentalizácie dobrovoľníckej činnosti, napríklad pokiaľ ide o pracovný trh či možnosti nájsť si zamestnanie, sa prejavuje najmä na niektorých miestach a v niektorých formuláciách v texte návrhu Komisie. V zdôvodnení 3 sa napríklad zdôrazňuje, že „dobrovoľníctvo predstavuje neformálnu vzdelávaciu skúsenosť, ktorá umožňuje rozvoj profesionálnych zručností a spôsobilostí, ako aj hlavnú formu aktívnej občianskej účasti“. Neformálne vzdelávacie skúsenosti, ktoré však môžu pomôcť začleniť sa do pracovného trhu a ktoré môžu zlepšiť vyhliadky nájsť si zamestnanie, sú pozitívnym vedľajším účinkom.

3.7. Súčasná hospodárska a finančná kríza sa často využíva na to, aby sa zdôvodnila potreba zmeniť myslenie v rôznych oblastiach. V tejto súvislosti by sme mali dať pozor na to, aby sme reflexívne nevyužívali dobrovoľníkov na odstraňovanie negatívnych vplyvov krízy na našu spoločnosť. V oblasti dobrovoľníckej činnosti táto kríza naopak opäť ukázala, akú hodnotu má táto činnosť občanov pre našu spoločnosť: totiž prejaviť skutočnú solidaritu a dať ľuďom možnosť, zasadzovať sa jeden za druhého, ale aj mať úžitok zo svojej angažovanosti – čo sa v neposlednom rade prejaví zvýšením schopností a/alebo rozšírením sociálnych sietí. Dobrovoľnícka činnosť má preto potenciál zmierniť vplyv krízy a zabraňovať rozdeleniu spoločnosti. To však nie je dôsledok krízy, ale pôvodná súčasť skutočnej hodnoty dobrovoľníckej činnosti, ktorá sa tu znovu dostáva do povedomia.

4. Osobitné pripomienky

4.1. Vytvorenie rámcových podmienok

4.1.1. Musí byť vytvorený právny rámec, aby sa tak zabezpečila potrebná infraštruktúra pre dobrovoľnícku činnosť na miestnej, regionálnej, celoštátnej i európskej úrovni, a aby sa občanom uľahčila možnosť zapojiť sa. Okrem toho musia byť aj finančné a politické rámcové podmienky stanovené tak, aby odstraňovali prekážky dobrovoľníckej činnosti (1).

4.2. Posilňovanie organizácií

4.2.1. Podpora organizácií zaoberajúcich sa dobrovoľníckou činnosťou, ktoré sú miestami a katalyzátormi zapojenia do tejto činnosti, má veľký význam. Tieto organizácie sú väčšinou prvými a jedinými miestami, kde sa môžu hlásiť záujemcovia o dobrovoľnícku činnosť, pričom tieto organizácie nezriedka založili sami dobrovoľníci. Ako oporný pilier občianskej spoločnosti a dobrovoľníckej činnosti by mali osobitnú úlohu v roku 2011 zohrávať výmena skúseností, zlepšenie kapacity dobrovoľníckych organizácií a kvalita ich práce.

4.2.2. Cieľom by malo byť vytvorenie trvalých štruktúr aj na európskej úrovni. Platforma zainteresovaných strán by mohla byť zárukou toho, že rok 2011 sa bude prejavovať aj ďalej a že sa bude pracovať na vytvorení politiky, ktorá podporuje dobrovoľnícku činnosť.

4.2.3. Európsky rok dobrovoľníckej práce 2011 by bolo dobré využiť na upozornenie na osvedčené postupy a ich výmenu.

4.3. Zlepšenie kvality

4.3.1. V spojitosti so zlepšením kvality sa v dokumente Komisie spomína o. i. „profesionalizácia“. Tento pojem je zavádzajúci, a preto by bolo potrebné vyhnúť sa mu. V prvom rade ide o to, aby bola zaručená kvalita dobrovoľníckej činnosti. Dobrovoľníci majú právo angažovať sa v tých oblastiach, o ktoré majú záujem. Ich činnosť slúži spoločnosti, jednotlivcom, ale aj im samotným. Je potrebné zabezpečiť finančné a personálne podmienky pre kvalifikáciu, sústavné a ďalšie vzdelávanie, ako aj poradenstvo počas výkonu činnosti.

4.4. Uznanie činnosti

4.5. Rozvoj kultúry, ktorá uznáva túto činnosť, je vítaný. Bolo by potrebné vyhnúť sa tomu, aby sa v súvislosti s dobrovoľníkmi hovorilo o „ocenení“, keďže to zavádza. Ide len o uznanie dobrovoľníckej činnosti. Okrem toho je pojem „ocenenie“ dvojznačný a môže vyvolať rozdielny dojem. Práve rozdiel medzi platenou prácou a neplatenou dobrovoľníckou činnosťou sa v rámci Európskeho roka 2011 nemá zotrieť, ale naopak, má sa poukázať na to, že sa navzájom dopĺňajú.

4.6. Zvýšenie povedomia o dôležitosti dobrovoľníctva ako vyjadrenia občianskej účasti

4.7. Informovanie širokej verejnosti je jedným zo základných cieľov, ktoré výbor podporuje. Treba však dbať na to, aby boli k dispozícii dostatočné prostriedky. Účinná a úspešná osvetová kampaň na úrovni EÚ, ktorá by vyzdvihla možnosti a hodnotu dobrovoľníckej činnosti by stála – ak má naozaj osloviť čo najviac ľudí – približne 3,5 milióna EUR a vyčerpala by sa teda na ňu viac ako polovica rozpočtu. To sa nezdá byť dostatočné. Pre porovnanie: na Európsky rok vzdelávania prostredníctvom športu (2004) boli vyčlenené prostriedky vo výške 12,3 milióna EUR. Hodnotiaca správa, ktorej vypracovanie zadala Komisia, však ukázala, že európski občania mali o tejto iniciatíve málo informácií alebo o nej nevedeli vôbec, takže niektoré z hlavných informácií sa k nim vôbec nedostali.

4.8. Výška finančných prostriedkov

4.8.1. Na opatrenia v roku 2011 sa navrhuje vyčleniť finančné prostriedky vo výške 6 miliónov EUR a ďalšie 2 milióny EUR na prípravné opatrenia v roku 2010. Ak sa však majú dosiahnuť stanovené ciele a zohľadniť aj miestny rozmer dobrovoľníckej činnosti európskych občanov, musí EÚ navrhnúť realistický rozpočet. Zdá sa nám, že 6 miliónov EUR nepostačuje na pokrytie všetkých aktivít na úrovni EÚ a členských krajín. Bolo by obrovskou chybou, keby rok 2011 kvôli zníženiu rozpočtu o viac ako polovicu v porovnaní so spomínaným rokom 2004, zaznamenal podobný výsledok a keby sa kvôli nedostatočnému rozpočtu nepodarilo dosiahnuť vytýčené vysoké ciele.

4.8.2. Vláda Veľkej Británia vyčlenila len na britský rok dobrovoľníckej činnosti 10 miliónov libier a región Valencia na svoju iniciatívu v tejto oblasti 4,2 milióna EUR. Ako dobrý príklad realistického rozpočtu na úrovni EÚ môže poslúžiť plánovanie na rok 2010, kde je k dispozícii 17 miliónov EUR, 9 miliónov z nich na aktivity v členských krajinách, ktoré sa zase zaviazali poskytnúť ďalších 9 miliónov EUR.

4.9. Biela kniha

4.9.1. Ako podklad a hodnotenie chce Komisia predložiť správu o realizácii, výsledkoch a všeobecnom hodnotení iniciatív. EHSV v tejto súvislosti pripomína svoj návrh a nabáda Komisiu, aby v bielej knihe predostrela ďalšie kroky a opatrenia, ktorými sa zabezpečí, že výsledky Európskeho roka budú mať trvalý účinok.

4.10. Využívanie synergií

4.10.1. V každom prípade by sa mali nájsť a využiť synergie medzi rokom 2010 (boj proti chudobe), 2011 (dobrovoľnícka práca) a 2012 (aktívne starnutie a solidarita medzi generáciami). Tieto tri roky spolu predstavujú jedinečnú príležitosť, aby činnosť európskych inštitúcií a členských krajín v oblasti činnosti občanov pre občanov na seba počas troch rokov nadväzovala a aby sa dosiahli trvalé účinky. Organizačné výbory, ktoré majú v rámci európskych a vnútroštátnych inštitúcií na starosti prípravu iniciatív na uvedené tri roky, by mali úzko spolupracovať.

4.11. Medziinštitucionálny postup

4.11.1. Rada a Európsky parlament by mali rýchlo a bez prieťahov schváliť návrh rozhodnutia, aby mali príslušní aktéri čas tento európsky rok pripraviť a zrealizovať. Cieľom by malo byť, aby sa koncom roka 2009 mohla oficiálne začať prípravná fáza a boli k dispozícii aj príslušné finančné prostriedky.

V Bruseli 5. novembra 2009 Predseda Európskeho hospodárskeho a sociálneho výboru Mario SEPI

(1) Jeden z mnohých príkladov je to, že v niektorých členských krajinách sa ľudia bez zárobkovej činnosti môžu venovať dobrovoľníckej činnosti len veľmi obmedzený počet hodín.